text: গ্লোবালটিভিবিডি ১১:২৪ পূর্বাহ্ণ, ডিসেম্বর ০৬, ২০১৯
  ভারতে মুসলিম ছাড়া অন্য শরণার্থীদের নাগরিকত্ব দিতে আনা বিলের অনুমোদন নিয়ে প্রশ্ন তুলেছেন জম্মু-কাশ্মীরের সাবেক মুখ্যমন্ত্রী মেহবুবা মুফতি। গৃহবন্দি এই পিডিপি নেত্রী টুইট করেছিলেন- 'মুসলিমদের তাহলে কোনো দেশ নেই!'
  এবার সংসদে সেই বিলের অনুমোদন দেয়ার পর কড়া সমালোচনা করেছেন মেহবুবা মুফতির মেয়ে সানা ইলতিজা জাভেদ। ওই আইনটির মাধ্যমে বিজেপি সরকার মুসলিমদের সঙ্গে বৈষম্যমূলক আচরণ করছে বলে অভিযোগ করেছেন তিনি।
  গত বুধবার ওই খসড়া বিলে অনুমোদন দেয়ার পর এক টুইট বার্তায় তিনি লিখেছেন, 'ভারত তাহলে মুসলমানদের জন্য নয়।' বুধবার সকালে ওই বিলে চূড়ান্ত অনুমোদন দিয়েছে মোদির মন্ত্রিসভা। তারপরই দুপুরে তা নিয়ে শুরু হয় রাজনৈতিক নানান কথা।
  ধারণা করা হচ্ছে, আগামী সপ্তাহে দেশটির সংসদে 'সিটিজেনশিপ অ্যামেন্ডমেন্ট বিল (ক্যাব)' নামের এ বিলটি গৃহীত হতে পারে। বিলে মুসলিম সম্প্রদায়ের কথা নেই বলে সরকারের কঠোর সমালোচনা করেছেন ইলতিজা জাভেদ।
  শুধু মেহবুবা আর তার কন্যা ইলতিজাই নয়: সিপিএম সাধারণ সম্পাদক সীতারাম ইয়েচুরিও নাগরিকত্ব (সংশোধনী) বিলের বিরোধিতা করেছেন। তিনি বলেছেন, সরকার যে সংশোধন বিল সংসদে পেশ করতে চলেছে তাতে ধর্মের ভিত্তিতে নাগরিকত্ব দেয়ার কথা বলা হয়েছে, যা অসাংবিধানিক। সিপিএম এ বিলের বিরোধিতা করবে।